በሙስና ውስጥ በማስረጃ የተገኙ በተለያዩ ከፍተኛ መንግስታዊ የኃላፊነት ቦታዎች የነበሩ ግለሰቦችን በሕግ ቁጥጥር ስር አውሎ የመመርመሩ ስራ በመካሄድ ላይ ይገኛል፡፡ በዚህ ፀረ-ሀገር ጉዳይ ውስጥ የተገኘ ማንኛውም የመንግስት ኃላፊ ከመጠየቅ ሊያመልጥ የማይችል መሆኑን ጠቅላይ ሚኒስትር ሀይለማሪያም በተለያዩ መድረኮች በተደጋጋሚ ለሕዝብ ገልጸዋል፡፡ እርምጃም በሕዝቡ በኩል ከፍተኛ ድጋፍን አስገኝቷል፡፡ ይሁን እንጂ፣ ይህ እርምጃ እስከምን ድረስ ይዘልቃል? የሚለው ከፍተኛ የሕዝብ የመነጋገሪያ አጀንዳ ከሆነ ውሎ ያደረ ሲሆን፤ ሕዝቡ በተለያዩ መገናኛ ብዙሐን ቀርቦ በሚሰጠው አስተያየት የተጀመረው እርምጃ በመንግስት በኩል ተጠናክሮ እንዲቀጥል እየጠየቀ ይገኛል፡፡ በጸረ ሙስና ትግሉ ውስጥ ከፍተኛውንና ወሳኝ ሚናና ድርሻን የሚጫወተው ሕዝቡ ነው፡፡
